ট্রাম্পের নামে ২০০০ ডলারের চেক! গুজব নাকি সত্যি?

ওয়েব ডেস্ক: সোশ্যাল মিডিয়ায় ফের বিতর্ক (Social Media Controversy) মার্কিন (USA) প্রেসিডেন্ট ডোনাল্ড ট্রাম্পকে (Donald Trump) ঘিরে। খবর ছড়িয়েছে, তাঁর নামের নতুন ২০০০ ডলারের স্টিমুলাস চেক (Stimulus Check) আসছে এই নভেম্বরেই। কিন্তু বাস্তবে পরিস্থিতি সম্পূর্ণ উল্টো। মার্কিন সরকার বা কংগ্রেস—কেউই এখনও নতুন কোনও অর্থ সাহায্য অনুমোদন করেনি বলেই খবর। এদিকে আইআরএসও সাফ জানিয়ে দিয়েছে যে, ২০২৫ সালে কোনও নতুন ফেডারেল পেমেন্টের পরিকল্পনা নেই।

সম্প্রতি এই গুজব ছড়াতেই মার্কিন কর দফতর জানিয়েছে, ২০২১ সালের পর আর কোনও নতুন স্টিমুলাস পেমেন্ট ঘোষণা হয়নি। শেষবার ১,৪০০ ডলারের রিকভারি রিবেট ক্রেডিট জারি করা হয়েছিল, যার জন্য আবেদন শেষ তারিখ ছিল চলতি বছরের ১৫ এপ্রিল। ২০২৪ সালের শেষদিকে স্বয়ংক্রিয়ভাবে সেই রিবেট যাঁরা দাখিল করেননি, তাঁদের জন্য অর্থ পাঠানোর ব্যবস্থা করেছিল আইআরএস। এজন্য মার্কিন করদাতাদের আলাদা করে কিছু করার প্রয়োজন পড়েনি।

আরও পড়ুন: বাড়ছে খাদ্যপণ্যের দাম! বিভিন্ন পণ্যের উপর থেকে শুল্ক কমালেন ট্রাম্প

ভুয়ো স্টিমুলাসের গুজব ছড়িয়ে প্রতারকরা মানুষের ব্যক্তিগত তথ্য হাতিয়ে নেওয়ার চেষ্টা করছে। আইআরএস ও ফেডারেল ট্রেড কমিশন জানিয়েছে, আইআরএস সংক্রান্ত তথ্য কেবলমাত্র সরকারি ওয়েবসাইট থেকে দেখে নিতে হবে। এ সংক্রান্ত কোনও ইমেল, মেসেজ বা কল পেলে সতর্ক থাকতে বলা হয়েছে। কোনও বৈধ পেমেন্টের জন্য কখনও ফি দিতে হয় না বলে জানিয়েছে মার্কিন কর দফতর।

এতএব, নতুন ফেডারেল স্টিমুলাস চেক বা আইআরএস পেমেন্ট—সবটাই গুজব। আইআরএস স্পষ্ট করেছে, এমন কোনও কিছুই নভেম্বরে আসছে না। আর ট্রাম্পের ২,০০০ ডলারের পরিকল্পনাও এখনও কেবল রাজনৈতিক প্রতিশ্রুতি; বাস্তবায়নের জন্য প্রয়োজন কংগ্রেসের অনুমোদন।